عبداللطيف زروال، تولد فـ15 ماي 1951 فبرشيد ؤغبروه ف 4 نونبر 1974 فدارلبيضا، كان ؤستاد د لفلسفة ؤمناضل مغريبي. تولد عبداللطيف زروال فبرشيد فوسط عائيلة شعبية، باه عبدالقادر كان شارك ف لمقاومة لمسلحة ضد لفرانساويين. مور ما خدا شهادة ديال لبتيدائي، مشا لدارلبيضا ؤموراها لرباط باش يكمل قرايتو، ؤخدا لباكالوريا ؤهو فعمرو 17 لعام. دخل لكلية لأداب د رباط ؤدار شعبة لفلسفة لي خدا فيها ليسونس، ؤموراها مشا لمدرسة لعليا د لأساتذة ؤتعين ؤستاد فسطات. بدا نضال فلول معا لݣروپ ديال أنيس بلافريج (لي هو ولد زعيم ستيقلالي أحمد بلافريج)، ؤمن بعد منها دخل ف 1970 لمنظمة 23 مارس لماركسية لينينية ؤموراها مشا معا إلى لأمام ف 1973. ؤكان مناضل حتا فتيحاد لوطني لطلبة لمغريب. ف هاد لوقيتة، سلطات دارو حملة ضد لموناضلين ديال لحركات شيوعية ؤضطر عبداللطيف يتخبا معا أبراهام سرفاتي عند واحد لمناضلة فرانساوية سميتها كريستين دوغ. والاكين فشتنبر 1973 فدارلبيضا تحكم عليه غيابيا ب لإعدام، بعدها بعام فـ4 نونبر 1974 تشد ؤداوه لكوميسارية ديال درب مولاي الشريف فكازا (لي فنفس لوقت كانت معتقل سري) ؤموراها غبر. كاين روايات أنه من بعد سيمانة من لعتيقال ديالو لقاو لجتة ديالو ف سبيطار ابن سينا ف رباط مسجلة بسميت عبداللطيف بن عبدالقادر البارودي.